# Rocca al Mare Kooli loovtöö juhend 8.klassile

**Milleks on loovtöö vajalik?**

Loovtöö käigus saad kinnistada ja täiendada koolis omandatut, selles avaldub sinu unikaalsus ja omalooming. Peame meie koolis loovat eneseväljendust ja enesejuhtimise oskust sedavõrd oluliseks, et loovtöö on 8.klassi üleminekueksamiks. Rocca al Mare Koolis saavad õpilased loovtöö vormistamiseks kasutada konsultantide abi. Konsultandid on KUKÄKO sektsiooni õpetajad. **Loovtöö koosneb teosest ja seda selgitavast kaaskirjast**, nende hindamisel võetakse aluseks nii protsessi kui tulemust.

**LOOVTÖÖ TEEMAD**

Loovtöö teema saad valida kunstide ainevaldkonnast. Seosta see oma eelnevate teadmiste ja oskustega. Soovime, et oskaksid välja tuua näiteid vähemalt kahest valdkonnast. Erinevate teadmiste ja oskuste lõimimine on üks loovtöö tegemise väärtustest, loodav teos peaks olema uus nii sisult kui vormilt.

**Oled loovtöös edukas, kui:**

* … lähtud tegevuses oma huvidest ja võimetest,
* ….sul on iseseisvat mõtlemist,
* …oskad õpitud teadmiste ja oskuste vahel seoseid luua,
* ….leiad loovtöö temaatikas rohkelt ideid ning oskad nende seast ühe teostamiseks välja valida,
* …juhid ise loovtöö protsessi,
* … koostad III perioodi alguseks põhjaliku ideemapi,
* …oskad kuulda ja arvestada tagasisidega,
* …teed konsultantidega tulemusrikast koostööd,
* … oskad oma tööd ja selle protsessi haaravalt tutvustada,
* …oskad koostada nõuetele vastava loovtöö kaaskirja.

**LOOVTÖÖ PROTSESS JA HINDAMINE**

**Ajaline jaotus**

I periood. Klassijuhatajatundides tutvustatakse eelmise aasta loovtöö kogemusi.

II periood. Valdkonna ja teema valimine ja konsulteerimised valiku kinnitamiseks. Konsultandi valimine ja kinnitamine. Ideemapi koostamine.

III perioodi

I nädal. Ideemapi esitlemine. Valdkonna, teema ja tegevuskava esitamine grupile ja konsultandile. Loovtöö teema lõplik sõnastamine.

II-V nädal. Protsessi planeerimine ja analüüs, konsultatsioonid ja teostamine.

Tehtud töö tutvustamine kaasõpilastele, tagasisidega arvestamine.

VI nädal. Loovtöö lõpetamine ja kaitsmisele kinnitamine. Vajadusel viimistlemine. Valmis kaaskirja esitamine.

VII nädal. Loovtööde avalik kaitsmine.

III perioodil leiad tunniplaanist spetsiaalse kursuse loovtöö vormistamiseks ja viimistlemiseks. Kursusel on kuus gruppi. Saad grupi valida oma loovtöö teemast ja huvist lähtuvalt. Vajadusel võid kasutada kõikide töökodade võimalusi ja konsulteerida kõikide kursust juhtivate õpetajatega. Võid otsida abi ja tuge erinevatelt konsultantidelt ka väljaspool kooli (vanemad, vanavanemad, spetsialistid jne).

Loovtöö kaitsmiseks saad kinnituse oma konsultantõpetajalt 6.nädalal. Selleks ajaks peab olema tulemus viimistletud vormis. Loovtöö avalikuks kaitsmiseks on aega 7-10 minutit. Kaitsmise vormi saad otsustada ise, kuid selles peavad olema järgmised osad:

* + tehtud loovtöö ja selle valmimise protsessi tutvustamine,
  + õppeainete vaheliste seoste esitamine,
  + selgitused loovtöö mõjust sinu arengule.

Loovtöö hindamisel lähtutakse klassikalisest hindamismudelist, kus neli hinnet, millest kõige madalam kohustab tööd parandama, täiendama või uuesti tegema.

* + *Cum laude* (kiitusega)
  + *Optime approbatur* (parimal viisil nõuetele vastav)
  + *Approbatur* (nõuetele vastav)
  + *Non approbatur* (nõuetele mittevastav)

Õpilane saab komisjonilt hinde ja hinnangu.

Hinnatakse:

* protsessi (idee leidmise oskust, sinu initsiatiivi teema valimisel ja töö teostamisel, ajakava järgimist, kokkulepetest kinnipidamist),
* esitlust (esinemisoskust, tagasiside vastuvõtmist, teiste esinejate kuulamist ja toetavate küsimuste esitamise oskust),
* loovtöö teostust,
* kaaskirja nõuetekohasust.

Loovtöö hinde otsustab komisjon, mille kooseisu kinnitab kooli direktor. Komisjoni esimeheks on grupiga töötanud konsultant. Kaitsmisele on oodatud ka lapsevanemad ja külalised.

**Kaaskiri**

Koos loovtööga peab õpilane esitama kirjaliku, korrektselt vormistatud [**kaaskirja**](https://ramkool.edu.ee/site/wp-content/uploads/2015/08/8kl_Loovt%C3%B6%C3%B6-kaaskirja-vormistamine.pdf).